তখতে সুলায়মানী : হযরত দাউদ (আ.)-এর পর তার পুত্র হজরত সুলায়মান (আ.) সিংহাসন লাভ করেন। তার বিস্তারিত কাহিনীও কোরআনে বর্ণিত হয়েছে। তার সুলায়মানী সিংহাসনের বিবরণও বিভিন্ন গ্রন্থে রয়েছে তখতে সুলায়মানী নামে খ্যাত এবং অপূর্ব সুন্দর। এতে বসে তিনি এক মাসের পথ এক দিনে অতিক্রম করতেন। তার তখত ও দরবারের সানশওকত সম্পর্কে বলা হয়, ‘হযরত সুলায়মান (আ.)-এর প্রধানমন্ত্রী বারখিয়া তার সামনে হীরা জহরত ও মণিমুক্তা সজ্জিত চেয়ারে (কুমিতে) বসতেন। চার হাজার উলামা তার ডানদিকে, চার হাজার ওমারা-সর্দার তার বামদিকে কোমরে হাত রেখে দাঁড়িয়ে থাকতেন। অনুরূপভাবে চার হাজার জিন-পরীও দরবারে উপস্থিত থাকত। এরা ফজরের নামাজ পড়ে দরবারে আসত এবং জোহর পর্যন্ত দরবারের কাজে ব্যস্ত থাকত। হযরত সুলায়মান (আ.) তাদের দ্বারা ফরমান লেখাতেন এবং রিপোর্ট ও অভিযোগসমূহ শ্রবণ করতেন এবং অত্যন্ত দ্রুততার সাথে ব্যবস্থা নিতেন। বায়তুল মোকাদ্দাস তিনি প্রতিষ্ঠা করেন। তিনি চল্লিশ বছর রাজত্ব করার পর ইন্তেকাল করেন।